*Projekts*

Latvijas Republikas Ministru kabinets

2018.gada \_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_\_\_\_.§)

**Muitas maksājumu parāda galvojumu un**

**avansa iemaksu administrēšanas noteikumi**

*Izdoti saskaņā ar*

*Muitas likuma 26. panta otro daļu*

*un 27. panta ceturto daļu,*

*Pievienotās vērtības nodokļa likuma*

*85. panta astotās daļas 2. punktu*

*un likuma “Par akcīzes nodokli”*

*32. panta septīto daļu*

**1. Vispārīgie jautājumi**

1. Noteikumi nosaka:

1.1. muitas maksājumu parāda galvojuma iesniegšanas, piešķiršanas, piemērošanas, apturēšanas, atjaunošanas un anulēšanas kārtību;

1.2. pievienotās vērtības nodokļa parāda galvojuma veidus, iesniegšanas, pieņemšanas, piemērošanas, apmēra noteikšanas, uzskaites un dzēšanas kārtību, prasības personas atbrīvošanai no pievienotās vērtības nodokļa parāda galvojuma iesniegšanas;

1.3. akcīzes nodokļa parāda galvojuma iesniegšanas, administrēšanas un dzēšanas kārtību;

1.4. gadījumus, kad akcīzes nodokļa galvojums nav jāiesniedz, un nosacījumus, kuru izpildes gadījumā nodokļa maksātājam var samazināt galvojuma lielumu;

1.5. muitas maksājumu parāda galvojuma apmēra noteikšanas, uzskaites un atbrīvošanas kārtību;

1.6. Eiropas Parlamenta un Padomes 2013. gada 9. oktobra Regulas (ES) Nr. 952/2013, ar ko izveido Savienības Muitas kodeksu (turpmāk – regula Nr. 952/2013) 89. panta 9. punktā minētā atbrīvojuma piemērošanas kārtību;

1.7. kārtību, kādā iegūstams galvinieka statuss Eiropas Savienības tieši piemērojamo normatīvo aktu muitas jomā izpratnē, un galvinieka tiesības un pienākumus;

1.8. muitas maksājumu parāda samaksas termiņa atlikšanas un atliktā muitas maksājumu parāda samaksas kontroles un uzskaites kārtību;

1.9. kārtību, kādā drošības naudu iemaksā, atmaksā un pārskaita valsts budžetā;

1.10. kārtību, kādā administrē Valsts ieņēmumu dienesta deponēto naudas līdzekļu uzskaites kontā (turpmāk – deponēto naudas līdzekļu uzskaites konts) avansā iemaksātos muitas maksājumus (turpmāk – avansa maksājums).

2. Preču muitošanā tiek izmantots galvojums muitas maksājumu parāda, kas radies, vai galvojums muitas maksājumu parāda, kas var rasties, nodrošināšanai.

3. Piemērojot muitas procedūru vai pagaidu uzglabāšanu, Valsts ieņēmumu dienesta muitas iestāde uzrauga muitas maksājumu parāda, kas radies, vai muitas maksājumu parāda, kas var rasties, galvojumu un nosaka tā apmēru atbilstoši regulas Nr. 952/2013 89. un 90. pantam, Pievienotās vērtības nodokļa likumam un likumam “Par akcīzes nodokli”.

4. Galvojumu Valsts ieņēmumu dienestā var iesniegt:

4.1. persona, kas saskaņā ar normatīvajiem aktiem muitas jomā ir atbildīga par muitas maksājumu parādu (turpmāk – parādnieks);

4.2. persona, kura var kļūt atbildīga par muitas maksājumu parādu, kas var rasties;

4.3. persona, kura saskaņā ar regulas Nr. 952/2013 nosacījumiem iesniedz Valsts ieņēmumu dienestam iesniegumu saskaņā ar regulas Nr. 952/2013 148. pantu pagaidu uzglabāšanas vietas darbības vai saskaņā ar regulas Nr. 952/2013 211. pantu īpašas procedūras atļaujas saņemšanai;

4.4. cita persona, saskaņā ar regulas Nr. 952/2013 89. panta 3. punktu.

5. Saskaņā ar regulas Nr. 952/2013 97. pantu par vienu muitas maksājumu parādu var iesniegt vairākus galvojumus un tos var sniegt vairākas šo noteikumu 4. punktā minētās personas. Šādos gadījumos par muitas maksājumu parādu minētās personas saskaņā ar regulas Nr. 952/2013 84. pantu atbild proporcionāli sniegtajai galvojuma daļai.

6. Piemērojot īpašas muitas procedūras (izņemot muitas procedūru – tranzīts vai pagaidu ievešana ar pilnu atbrīvojumu no ievedmuitas nodokļa) vai pagaidu uzglabāšanu, tiek izmantots galvojums muitas maksājumu parādam, kas var rasties. Šādā gadījumā muitas maksājumu parāds, kas var rasties, ietver:

6.1. muitas parādu;

6.2. akcīzes nodokļa parādu.

7. Piemērojot muitas procedūru pagaidu ievešana ar pilnu atbrīvojumu no ievedmuitas nodokļa, tiek izmantots galvojums muitas maksājumu parādam, kas var rasties, izņemot gadījumus, kad saskaņā ar regulas Nr. 952/2013 89. panta 8. punkta c) apakšpunktu un Komisijas 2015. gada 28. jūlija Deleģētās regulas (ES) 2015/2446, ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (turpmāk – regula Nr. 2015/2446) 81. pantu galvojums nav jāsniedz. Gadījumos, kad pagaidu ievešanai galvojums jāsniedz, muitas maksājumu parāds, kas var rasties, ietver:

7.1. muitas parādu;

7.2. pievienotās vērtības nodokļa parādu.

8. Nododot patēriņam aizstājējproduktus ar vienlaicīgu laišanu brīvā apgrozībā muitas procedūrā izvešana pārstrādei pirms preču ar defektiem izvešanas, tiek izmantots galvojums muitas maksājumu parādam, kas var rasties. Šādā gadījumā muitas maksājumu parāds, kas var rasties, ietver:

8.1. muitas parādu;

8.2. akcīzes nodokļa parādu.

9. Piemērojot muitas procedūru – laišana brīvā apgrozībā un galapatēriņa procedūru, tiek izmantots galvojums muitas maksājumu parādam, kas radies. Šādā gadījumā muitas maksājumu parāds, kas radies, ietver:

9.1. muitas parādu;

9.2. pievienotās vērtības nodokļa parādu.

10. Gadījumā, ja par galvojumu tiek izmantota drošības naudas iemaksa muitas maksājumu parāda, kas var rasties, nodrošināšanai, muitas maksājumu parāds, kas var rasties, ietver:

10.1. muitas parādu;

10.2. akcīzes nodokļa parādu;

10.3. pievienotās vērtības nodokļa parādu.

11. Piemērojot muitas procedūru – tranzīts, tiek izmantots galvojums muitas maksājumu parāda, kas var rasties, nodrošināšanai. Šādā gadījumā muitas maksājumu parāds, kas var rasties, ietver:

11.1. muitas parādu;

11.2. akcīzes nodokļa parādu;

11.3. pievienotās vērtības nodokļa parādu.

12. Šo noteikumu 4.2. apakšpunktā minētā persona, piemērojot muitas procedūras (izņemot muitas procedūru – tranzīts, laišana brīvā apgrozībā un pagaidu ievešana ar pilnu atbrīvojumu no ievedmuitas nodokļa) vai pagaidu uzglabāšanu, piemēro regulas Nr. 952/2013 89. panta 9. punktā minēto atbrīvojumu tādam muitas maksājumu parādam, kas var rasties, noformējot vienu vai vairākas muitas vai pagaidu uzglabāšanas deklarācijas, ja kopējā nodrošināmā muitas maksājuma parāda summa visā laika periodā, kamēr muitas maksājumu parāds var rasties, nepārsniedz regulas Nr. 952/2013 89. panta 9. punktā noteikto statistiskās vērtības slieksni.

13. Ja persona piemēro šo noteikumu 12. punktā minēto atbrīvojumu pagaidu uzglabāšanai, tā Valsts ieņēmumu dienestā kopā ar pagaidu uzglabāšanas deklarāciju iesniedz parakstītu aprēķinu par muitas maksājumu parādu, kas var rasties. Aprēķinā norāda rēķina numuru, tā izsniegšanas datumu un preces vērtību, no kuras tiek aprēķināts muitas maksājumu parāds, kas var rasties.

14. Galvojums par muitas parādu, kas radies vai var rasties nav jāiesniedz:

14.1. ja muitas parāds netiek paziņots saskaņā ar Muitas likuma 8. pantu;

14.2. ja Valsts ieņēmumu dienests saskaņā ar šo noteikumu 12. punktu šo noteikumu 4.2. apakšpunktā minētajai personai ir piešķīris atbrīvojumu no prasības sniegt galvojumu;

14.3. ievedot preces brīvajās zonās.

15. Muitas maksājumu parāda par akcīzes nodokli galvojums nav jāsniedz šādos gadījumos:

15.1. ja precēm piemēro atbrīvojumu no akcīzes nodokļa saskaņā ar likuma “Par akcīzes nodokli” V nodaļu;

15.2. par akcīzes precēm, kurām saskaņā ar likuma “Par akcīzes nodokli” 8. panta trešo daļu neiesniedz galvojumu;

15.3. ja šo noteikumu 4.2. apakšpunktā minētā persona ir saņēmusi atzītā uzņēmēja statusu saskaņā ar regulas Nr. 952/2013 39. pantu (izņemot gadījumu, ja tiek piemērota muitas procedūra – tranzīts);

15.4. ievedot preces brīvajās zonās.

16. Muitas maksājumu parāda par pievienotās vērtības nodokli galvojums nav jāsniedz, ja:

16.1. parādnieks, piemērojot muitas procedūru – laišana brīvā apgrozībā – un galapatēriņa procedūru, izmanto īpašo pievienotās vērtības nodokļa režīmu preču importa darījumos;

16.2. šo noteikumu 4.2. apakšpunktā minētā persona, piemērojot muitas procedūru – tranzīts, ir saņēmusi atzītā uzņēmēja statusu saskaņā ar regulas Nr.952/2013 39. pantu un muitas maksājumu parādu, kas var rasties, nodrošina ar vispārējo galvojumu;

16.3. ievedot preces brīvajās zonās.

17. Persona šajos noteikumos minētos iesniegumus un ar tiem saistītos dokumentus iesniedz Valsts ieņēmumu dienestā papīra formā vai elektroniska dokumenta veidā, vai izmantojot Valsts ieņēmumu dienesta elektroniskās deklarēšanas sistēmu, izņemot iesniegumus, kurus iesniedz saskaņā ar šo noteikumu 61. punktu.

18. Visus saskaņā ar šiem noteikumiem pieņemtos lēmumus šo noteikumu 17. punktā minētajām personām paziņo Valsts ieņēmumu dienesta Elektroniskās deklarēšanas sistēmā un Savienības Muitas kodeksa 6. panta 1. punktā paredzētajā informācijas apmaiņas un glabāšanas elektroniskajā sistēmā (turpmāk – Muitas lēmumu sistēma) gadījumos, kad iesniegumus atļauju saņemšanai iesniedz Muitas lēmumu sistēmā.

**2. Galvinieka statusa piešķiršana, tā apturēšana un anulēšana un atbildība**

19. Galvinieks saskaņā ar regulas Nr. 952/2013 94. panta 1. punktu ir kāda no šādām personām:

19.1. persona, kura ir saņēmusi atļauju kredītiestādes darbībai vai licenci apdrošināšanas vai pārapdrošināšanas sabiedrības darbībai Eiropas Savienībā;

19.2. persona, kurai Valsts ieņēmumu dienests ir piešķīris galvinieka statusu.

20. Ja persona vēlas saņemt šo noteikumu 19.2. apakšpunktā minēto galvinieka statusu, tā iesniedz Valsts ieņēmumu dienestā iesniegumu par galvinieka statusa piešķiršanu un bankas izsniegtu apliecinājumu par šo noteikumu 21.7. apakšpunktā minēto depozīta kontu galvojumam. Iesniegumā norāda galvojuma apjomu un darbības, kurām tā vēlas izsniegt galvojumu.

21. Valsts ieņēmumu dienests piešķir galvinieka statusu šo noteikumu 20. punktā minētajai personai, ja ir izpildīti šādi nosacījumi:

21.1. persona ir reģistrēta Latvijas Republikā;

21.2. persona vismaz divus gadus pirms dienas, kad tā Valsts ieņēmumu dienestā iesniegusi iesniegumu par galvinieka statusa piešķiršanu,ir reģistrējusi un kopš reģistrācijas dienas nepārtraukti veic saimniecisko darbību iekšzemē;

21.3. personai pēdējos divos gados ir stabils finansiālais stāvoklis un pietiekami apgrozāmie līdzekļi saistību izpildei, ko vērtē, pamatojoties uz iepriekšējo divu gadu pārskatos norādītajiem datiem aprēķinot:

21.3.1. kopējo likviditātes koeficientu. Minētais koeficients nedrīkst būt mazāks par 2;

21.3.2. finansiālās stabilitātes koeficientu – saistību īpatsvaru bilancē. Minētais koeficients nedrīkst būt lielāks par 1;

21.4. personai nav nodokļu, nodevu un citu valsts noteikto obligāto maksājumu parādu vai attiecīgo maksājumu termiņi ir pagarināti (atlikti, sadalīti) saskaņā ar likuma “Par nodokļiem un nodevām” 24. pantu un tā veic maksājumus saskaņā ar nodokļu administrācijas lēmumu (nomaksas grafiku) vai nodokļu administrācijas lēmuma izpilde ir apturēta saskaņā ar Administratīvā procesa likuma 80. pantu vai ar Muitas likuma 11. panta trešo daļu;

21.5. persona gada laikā pirms iesnieguma iesniegšanas par galvinieka statusa piešķiršanu nav sodīta par nodokļu aprēķina vai nodokļu maksāšanas kārtības nosacījumu pārkāpumiem;

21.6. personas (juridiskas personas) dibinātājs, valdes vai padomes loceklis nav atzīts par vainīgu noziedzīgā nodarījumā par noziedzīgi iegūtu līdzekļu legalizēšanu, par piesavināšanos, neatļautu labumu pieņemšanu, komerciālo uzpirkšanu, kukuļņemšanu, kukuļdošanu, kukuļa piesavināšanos vai starpniecību kukuļošanā vai, ja par minētajiem noziedzīgiem nodarījumiem personai (juridiskai personai) saskaņā ar Krimināllikumu nav piemērots piespiedu ietekmēšanas līdzeklis;

21.7. galvojuma darbībām ir izveidots naudas līdzekļu uzkrājums depozīta kontā galvojuma apjoma apmērā iespējamā muitas maksājumu parāda segšanai.

22. Galvinieks:

22.1. piecu darbdienu laikā paziņo Valsts ieņēmumu dienestam par galvinieka saistību atcelšanu;

22.2. desmit darbdienu laikā pēc Valsts ieņēmumu dienesta pieprasījuma saņemšanas sniedz informāciju un apstiprinātas dokumentu kopijas par tā saskaņā ar regulas Nr.2015/2447 151. pantu izsniegtajām galvinieka saistībām.

23. Valsts ieņēmumu dienests pēc galvinieka vai personas, kura iesniegusi galvojumu, pieprasījuma veic nepieciešamās pārbaudes un sniedz ziņas par saistībām (pilnā apmērā vai daļu no tām), no kurām galvinieks ir atbrīvots.

24. Ja Valsts ieņēmumu dienests saskaņā ar regulas Nr. 952/2013 48. pantu ir uzsācis tādu muitas deklarāciju pārbaudi, par kurām galvinieks ir sniedzis galvojumu muitas maksājumu parāda segšanai, tad Valsts ieņēmumu dienests 30 dienu laikā no pārbaudes uzsākšanas brīža rakstiski (elektroniski) informē galvinieku par pārbaudes uzsākšanas faktu.

25. Par muitas maksājumu parādu Valsts ieņēmumu dienests normatīvajos aktos noteiktā termiņā pieņem lēmumu un prasību samaksāt muitas maksājumu parādu paziņo parādniekam. Par prasību parādniekam samaksāt muitas maksājumu parādu Valsts ieņēmumu dienests vienlaikus informē galvinieku, kura galvojuma saistības ir spēkāpiemērojot muitas procedūras vai pagaidu uzglabāšanu.

26. Ja parādnieks muitas lietu vai nodokļu jomu reglamentējošos normatīvajos aktos noteiktajā kārtībā un pēc rakstiska brīdinājuma nav samaksājis muitas maksājumu parādu, kas radies parādniekam piemērojot muitas procedūru (izņemot muitas procedūru – tranzīts un uzglabāšana muitas noliktavā) attiecīgā galvojuma darbības laikā Valsts ieņēmumu dienests ne vēlāk kā gada laikā no muitas maksājumu parāda paziņošanas dienas nosūta galviniekam prasību samaksāt muitas maksājumu pamatparādu, kas nepārsniedz galvojuma summu.

27. Ja parādnieks, piemērojot muitas procedūru – tranzīts, muitas lietu un nodokļu jomu reglamentējošos normatīvajos aktos noteiktajā kārtībā un pēc rakstiska brīdinājuma nav samaksājis muitas maksājumu parādu, kas radies, Valsts ieņēmumu dienests regulas Nr. 2015/2446, 85. panta 2. punktā noteiktajā termiņā nosūta galviniekam prasību samaksāt muitas maksājumu pamatparādu, kas nepārsniedz galvojuma summu.

28. Ja parādnieks muitas lietu vai nodokļu jomu reglamentējošos normatīvajos aktos noteiktajā kārtībā un pēc rakstiska brīdinājuma nav samaksājis muitas maksājumu parādu, kas radies parādniekam piemērojot pagaidu uzglabāšanu vai muitas procedūru – uzglabāšana muitas noliktavā, Valsts ieņēmumu dienests ne vēlāk kā gada laikā no muitas maksājumu parāda paziņošanas dienas nosuta galviniekam, kura saistībasir spēkā piemērojot pagaidu uzglabāšanu vai muitas procedūru – uzglabāšana muitas noliktavā, prasību samaksāt muitas maksājumu pamatparādu, kas nepārsniedz galvojuma summu.

29. Ja muitas parādnieks muitas lietu un nodokļu jomu reglamentējošos normatīvajos aktos noteiktajā kārtībā un pēc Valsts ieņēmumu dienesta rakstiska brīdinājuma nav samaksājis parādu un laikā, kad atbilstoši noteikumu projekta 27., 28. un 29. punktam Valsts ieņēmumu dienests ir tiesīgs pieprasīt samaksāt šo muitas maksājumu parādu, ar tiesas spriedumu ir pasludināts parādnieka maksātnespējas process vai stājies spēkā tiesas lēmums par parādnieka tiesiskās aizsardzības procesa lietas ierosināšanu, Valsts ieņēmumu dienestam ir tiesības vērsties pie galvinieka ar prasību samaksāt muitas maksājumu pamatparādu, kas nepārsniedz galvojuma summu.

30. Galviniekam 30 dienu laikā no šo noteikumu 26., 27., 28. vai 29. punktā minētās Valsts ieņēmumu dienesta prasības paziņošanas dienas ir jāsamaksā muitas maksājumu pamatparāds.

31. Ja šo noteikumu 30. punktā minētais termiņš netiek ievērots, galvinieks par katru nokavēto dienu maksā nokavējuma naudu 0,1 procenta apmērā no muitas maksājumu pamatparāda summas, kas galviniekam ir paziņota saskaņā ar šo noteikumu 26., 27., 28. vai 29. punktu, bet ne vairāk kā 100 procentu apmērā no tās.

32. Šo noteikumu 26., 27., 28., 29., 30. un 31. punktā minētā prasība ir uzskatāma par administratīvo aktu, un tā piespiedu izpilde veicama pēc labprātīgai samaksai noteiktā 30 dienu termiņa notecējuma likumā “Par nodokļiem un nodevām” nokavēto nodokļu maksājumu piedziņai noteiktajā bezstrīdus kārtībā, pamatojoties uz lēmumu par nokavēto nodokļu maksājumu piedziņu.

33. Ja galvinieks ir samaksājis parādnieka muitas maksājumu parādu, bet pēc tam galvinieks vai parādnieks ar dokumentiem pierāda, ka muitas maksājumu parāds nav bijis pamatots, tad Valsts ieņēmumu dienests atmaksā galviniekam tā samaksāto nodokļa parāda summu. Pieprasījums par nepareizi piedzīto maksājumu summu atmaksāšanu iesniedzams ne vēlāk kā triju gadu laikā no tiesas nolēmuma, kas dod pamatu pieprasīt atmaksāt nepareizi piedzīto maksājumu summu, spēkā stāšanās.

34. Valsts ieņēmumu dienests pieņem lēmumu apturēt galvinieka statusu, kas ir piešķirts saskaņā ar šo noteikumu 21. punktu, ja ir konstatēts kāds no šādiem apstākļiem:

34.1. galvinieks neatbilst šo noteikumu 21. punktā noteiktajām prasībām;

34.2. galvinieks nav ievērojis kādu no šo noteikumu 22. punktā noteiktajām prasībām.

35. Ja galvinieks 30 dienu laikā no dienas, kad ir paziņots saskaņā ar šo noteikumu 34. punktu pieņemtais lēmums apturēt galvinieka statusu, ir izpildījis šajā lēmumā noteiktās prasības, Valsts ieņēmumu dienests pieņem lēmumu atjaunot galvinieka statusu.

36. Valsts ieņēmumu dienests pieņem lēmumu anulēt galvinieka statusu, kas ir piešķirts saskaņā ar šo noteikumu 21. punktu, ja ir konstatēts kāds no šādiem apstākļiem:

36.1. 30 dienu laikā no dienas, kad ir paziņots saskaņā ar šo noteikumu 34. punktu pieņemtais lēmums apturēt galvinieka statusu, nav novērsis šajā lēmumā minētos galvinieka statusa apturēšanas iemeslus;

36.2. galvinieks nav ievērojis šo noteikumu 30. punktā noteiktās prasības;

36.3. saņemts galvinieka iesniegums par galvinieka statusa anulēšanu.

**3. Galvojumu veidi**

**3.1. Drošības nauda**

37. Ja šo noteikumu 4.1., 4.2. vai 4.4. apakšpunktā minētā persona muitas maksājumu parādu, kas var rasties, nodrošina ar galvojumu drošības naudas iemaksas veidā, drošības naudu iemaksā deponēto naudas līdzekļu uzskaites kontā.

38. Drošības naudas apmērs atbilst 100% no aprēķinātā muitas maksājumu parāda, kas var rasties.

39. Ja atbilstoši Komisijas 2015. gada 24. novembra Īstenošanas regulas (ES) 2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (turpmāk – regula Nr. 2015/2447), 244. pantam Valsts ieņēmumu dienestam, veicot iesniegtajā muitas deklarācijā par preču laišanu brīvā apgrozībā sniegto ziņu kontroli un pārbaudot muitas deklarāciju, tai pievienotos dokumentus un deklarētās preces, ir radušās šaubas par muitas deklarācijā norādītajām ziņām, šo noteikumu 4.1., 4.2. vai 4.4. apakšpunktā minētā persona pēc muitas iestādes pieprasījuma iemaksā drošības naudu, kas aprēķināta kā starpība starp muitas maksājumu summu, kas aprēķināta, pamatojoties uz muitas deklarācijā sniegtajām ziņām, un muitas maksājumu summu, kādu par precēm vajadzētu maksāt pēc to pārbaudes.

40. Šo noteikumu 39. punktā minētajā gadījumā Valsts ieņēmumu dienests pēc preču izlaišanas brīvā apgrozībā pret drošības naudu veic pārbaudi saskaņā ar regulas Nr.952/2013 48. pantu un pārbaudes rezultātā pieņem lēmumu par iemaksātās drošības naudas ieskaitīšanu valsts budžetā, atmaksāšanu vai daļēju atmaksāšanu šo noteikumu 4.1., 4.2. vai 4.4. apakšpunktā minētajai personai.

41. Ja saskaņā ar regulas Nr. 952/2013 223. panta 2. punkta “d” apakšpunktu izvešanas pārstrādei procedūras gadījumā ir atļauts ievest no līdzvērtīgām precēm iegūtus pārstrādes produktus pirms to preču izvešanas, ko līdzvērtīgās preces aizstāj, šo noteikumu 4.3. apakšpunktā minētā persona iemaksā drošības naudu. Šādā gadījumā muitas maksājumu parāds, kas var rasties, ietver muitas parādu, akcīzes nodokļa parādu un pievienotās vērtības nodokļa parādu. Ja par noteikto drošības naudas iemaksu persona ir saņēmusi Pievienotās vērtības nodokļa likuma 85. pantā noteikto īpašā nodokļa režīma preču importa darījumos atļauju, tad pievienotās vērtības nodoklis netiek aprēķināts.

42. Pēc preču izvešanas šo noteikumu 4.3. apakšpunktā minētā persona iesniedz Valsts ieņēmumu dienestā iesniegumu par drošības naudas atmaksāšanu. Pēc iesnieguma par muitas procedūras izpildi izvērtēšanas, Valsts ieņēmumu dienests pieņem attiecīgu lēmumu par iemaksātās drošības naudas ieskaitīšanu valsts budžetā, atmaksāšanu vai daļēju atmaksāšanu personai.

43. Ja saskaņā ar regulas Nr. 952/2013 56. panta 4. punktu muitas deklarācijā par preču laišanu brīvā apgrozībā pieteiktā tarifu kvota ir kritiska, šo noteikumu 4.1., 4.2. vai 4.4. apakšpunktā minētā persona iemaksā drošības naudu – starpību starp muitas maksājumu summu, kas aprēķināta, piemērojot Eiropas Savienības kopējā muitas tarifa autonomo ievedmuitas nodokļa konvencionālo likmi vai citu šīs preces importam pieejamo atviegloto ievedmuitas nodokļu likmi, un muitas maksājumu summu, kas aprēķināta, piemērojot kvotai noteikto samazināto vai nulles ievedmuitas nodokļa likmi.

44. Pēc atbildes saņemšanas no Eiropas Komisijas par pieprasītās tarifu kvotas piešķiršanu, nepiešķiršanu vai piešķiršanu daļējā apmērā, Valsts ieņēmumu dienests pieņem attiecīgu lēmumu par iemaksātās drošības naudas ieskaitīšanu valsts budžetā, atmaksāšanu vai daļēju atmaksāšanu šo noteikumu 4.1., 4.2. vai 4.4. apakšpunktā minētajai personai.

45. Ja muitas deklarācijā deklarētajai precei, to izlaižot brīvā apgrozībā, piemēro pagaidu antidempinga maksājumu saskaņā ar Eiropas Parlamenta un Padomes 2016. gada 8. jūnija regulu (EK) 2016/1036 par aizsardzību pret importu par dempinga cenām no valstīm, kas nav Eiropas Kopienas dalībvalstis, un pagaidu kompensācijas maksājumu saskaņā ar Eiropas Parlamenta un Padomes 2016. gada 8. jūnija regulu (EK) 2016/1037 par aizsardzību pret subsidētu importu no valstīm, kas nav Eiropas Kopienas dalībvalstis, šo noteikumu 4.1., 4.2. vai 4.4. apakšpunktā minētā persona iemaksā drošības naudu attiecīgi pagaidu antidempinga maksājuma vai pagaidu kompensācijas maksājuma apmērā un pievienotās vērtības nodokļa, kas aprēķināts no pagaidu antidempinga maksājuma un pagaidu kompensācijas maksājuma apmērā.

46. Ja par šo noteikumu 45. punktā noteikto drošības naudas iemaksu atbildīgā persona ir saņēmusi Pievienotās vērtības nodokļa likuma 85. pantā noteikto īpašā nodokļa režīma preču importa darījumos atļauju, tad pievienotās vērtības nodoklis netiek aprēķināts no pagaidu antidempinga maksājuma un pagaidu kompensācijas maksājuma.

47. Ja precēm, par kurām bija iemaksāta šo noteikumu 45. punktā noteiktā drošības nauda, nosaka galīgo antidempinga maksājumu vai galīgo kompensācijas maksājumu, Valsts ieņēmumu dienests pieņem attiecīgu lēmumu par iemaksātās drošības naudas ieskaitīšanu valsts budžetā, atmaksāšanu vai daļēju atmaksāšanu šo noteikumu 4.1., 4.2. vai 4.4. apakšpunktā minētajai personai.

48. Piesakot muitas procedūru, persona, kura iemaksājusi drošības naudu, muitas iestādē iesniedz iesniegumu par drošības naudas atmaksu, norādot maksājuma saņēmēja rekvizītus un kredītiestādes kontu, uz kuru pēc attiecīga lēmuma pieņemšanas veicama atmaksa (1. pielikums).

49. Iesniegumu par drošības naudas atmaksu var aizpildīt arī krievu vai angļu valodā.

50. Ja Valsts ieņēmumu dienests saņem pierādījumus, kas apstiprina piemērotās muitas procedūras pabeigšanas faktu, tas pieņem lēmumu par iemaksātās drošības naudas atmaksāšanu.

51. Ja piemērotā muitas procedūra nav pabeigta vai ir pabeigta, konstatējot neatbilstību starp precēm un muitas dokumentos norādītajām ziņām, Valsts ieņēmumu dienests pieņem lēmumu par neatbilstībai proporcionālas drošības naudas ieskaitīšanu valsts budžetā.

52. Drošības naudas atmaksāšanu vai daļēju atmaksāšanu Valsts ieņēmumu dienests veic 15 dienu laikā pēc lēmuma pieņemšanas par iemaksātās drošības naudas atmaksāšanu vai daļēju atmaksāšanu.

**3.2. Vienreizējais galvojums, kas sniegts kā galvinieka saistības**

53. Vienreizējo galvojumu izmanto, lai vienu reizi piemērotu vienu muitas procedūruvai vienu pagaidu uzglabāšanu.

54. Vienreizējo galvojumu, kas sniegts kā galvinieka saistības atbilstoši regulas Nr. 2015/2447 151. panta 5. punktam, reģistrē Valsts ieņēmumu dienestā pirms muitas deklarācijas vai pagaidu uzglabāšanas deklarācijas iesniegšanas. Vienreizējā galvojuma reģistrēšanai persona, kurai izsniegts vienreizējā galvojuma dokuments, vai tās pilnvarotais pārstāvis iesniedz vienreizējā galvojuma dokumenta divus eksemplārus (oriģinālus) jebkurā Valsts ieņēmumu dienesta muitas kontroles punktā.

55. Valsts ieņēmumu dienests vienreizējā galvojuma dokumentos izdara atzīmi par Valsts ieņēmumu dienesta Elektroniskās muitas datu apstrādes sistēmas/vai muitas informācijas sistēmas piešķirto reģistrācijas numuru. Viens vienreizējā galvojuma dokumenta eksemplārs tiek izsniegts personai, kura iesniedza vienreizējā galvojuma dokumentu, vai tās pilnvarotajam pārstāvim.

56. Vienreizējais galvojums zaudē spēku, ja ir beidzies vienreizējā galvojuma derīguma termiņš vai galvinieks atcēlis savas saistības.

**3.3. Vispārējais galvojums, ieskaitot iespējamo samazinājumu un atbrīvojumu**

57.Atļauju, lai sniegtu vispārējo galvojumu, ieskaitot iespējamo samazinājumu un atbrīvojumu (turpmāk – vispārējā galvojuma atļauja), var izmantot jebkuras muitas procedūras vai pagaidu uzglabāšanas nodrošināšanai, ievērojot attiecīgās muitas procedūras vai pagaidu uzglabāšanas piemērošanas kārtību.

58. Ar vispārējā galvojuma atļauju saistīto atsauces summu nosaka Valsts ieņēmumu dienests, ņemot vērā personas, kura vēlas saņemt atļauju izmantot vispārējo galvojumu vai atbrīvojumu no galvojuma, atbilstoši regulas Nr. 2015/2447 155. panta 4. punkta nosacījumiem sagatavotos aprēķinus.

59. Lai saņemtu vispārējā galvojuma atļauju, persona iesniedz:

59.1. pieteikumu, lai sniegtu vispārējo galvojumu, ieskaitot iespējamo samazinājumu vai atbrīvojumu, saskaņā ar regulas Nr.2015/2446 A pielikuma “Kopējās datu prasības attiecībā uz pieteikumiem un lēmumiem” (turpmāk – regulas Nr.2015/2446 A pielikums) I un VI sadaļā noteiktajām prasībām, kurā ziņas ir norādītas un dokumenti pievienoti saskaņā ar regulas Nr.2015/2446 A pielikuma I un VI sadaļā un regulas Nr.2015/2447 A pielikumā “Kopējo datu prasību formāti un kodējumi pieteikumiem un lēmumiem” (turpmāk – regulas Nr.2015/2447 A pielikums) noteikto (turpmāk – vispārējā galvojuma iesniegums);

59.2. vispārējo galvojumu, kas sniegts kā galvinieka saistības atbilstoši regulas Nr.2015/2447 151. panta 6. punktam, izmantojot regulas Nr.2015/2447 32-03. pielikumā noteikto veidlapu (turpmāk – vispārējais galvojums). Šo veidlapu pieļaujams aizpildīt un iesniegt Valsts ieņēmumu dienestā elektroniskā dokumenta veidā ar drošu elektronisko parakstu saskaņā ar Elektronisko dokumentu likumā noteiktajiem nosacījumiem.

60. Ja vispārējais galvojums sniegts muitas procedūru – laišana brīvā apgrozībā un galapatēriņš – nodrošināšanai, persona papildus vispārējā galvojuma iesniegumam iesniedz iesniegumu, lai atliktu maksājamā nodokļa samaksu, saskaņā ar regulas Nr. 2015/2446 A pielikuma I un VII sadaļā un regulas Nr. 2015/2447 A pielikumā noteikto (turpmāk – atliktā maksājuma iesniegums). Atliktā maksājuma iesnieguma sadaļā “Papildus ziņas” norāda:

60.1. vēlamo laikposmu, par kuru apkopot muitas deklarācijās aprēķinātās nodokļu summas (attiecīgi par kalendāra nedēļu vai mēnesi);

60.2. ziņas par personu, kurai tiks piešķirtas attiecīgās lietotāju tiesības Valsts ieņēmumu dienesta elektroniskās deklarēšanas sistēmā (vārds, uzvārds, personas kods, elektroniskā pasta adrese un telefona numurs).

61. Vispārējā galvojuma iesniegumu un atliktā maksājuma iesniegumu iesniedz Muitas lēmumu sistēmā, izmantojot Muitas likuma 13. panta pirmajā daļā minēto Valsts ieņēmumu dienesta elektroniskās deklarēšanas sistēmu.

62. Valsts ieņēmumu dienests pieņem lēmumu par vispārējā galvojuma atļaujas izsniegšanu, ja vispārējā galvojuma iesnieguma iesniedzējs atbilst regulas Nr. 952/2013 95. pantā, regulas Nr. 2015/2447 158. pantā un regulas Nr. 2015/2446 84. pantā noteiktajām prasībām un vispārējā galvojuma atļaujas saņemšanai iesniegtā vispārējā galvojuma atsauces summa ir noteikta saskaņā ar šo noteikumu 58. punktu.

63. Ja vispārējā galvojuma atļaujas saņemšanai iesniegtajā vispārējā galvojumā galvinieka saistības ir sniegtas 100% apmērā no atsauces summas, Valsts ieņēmumu dienests pieņem lēmumu 30 dienu laikā no vispārējā galvojuma iesnieguma pieņemšanas dienas. Šajā punktā noteiktais lēmumu pieņemšanas termiņš nav attiecināms uz regulas Nr.2015/2446 13. panta 4. punktā minēto gadījumu.

64. Vispārējā galvojuma atļaujas turētājs, kurš izmanto vispārējo galvojumu muitas procedūru – laišana brīvā apgrozībā un galapatēriņš – nodrošināšanai, atliek šo noteikumu 9. punktā minētā muitas maksājumu parāda samaksas termiņu.

65. Valsts ieņēmumu dienests apkopo šo noteikumu 9. punktā minētā muitas maksājumu parāda summas no muitas deklarācijām, kuras noformētas attiecīgi kalendāra nedēļā vai kalendāra mēnesī (atbilstoši atliktā maksājuma iesniegumā norādītajam periodam), un elektroniski sagatavo rēķinu (2. pielikums).

66. Valsts ieņēmumu dienests nosaka šo noteikumu 65. punktā minētā rēķina apmaksas termiņu saskaņā ar regulas Nr. 952/2013 111. panta 6. punktu.

67. Valsts ieņēmumu dienests pēc šo noteikumu 65. punktā minētā rēķina sagatavošanas to elektroniski nosūta vispārējā galvojuma atļaujas turētājam uz atliktā maksājuma iesniegumā norādīto e-pasta adresi.

68. Vispārējā galvojuma atļaujas turētājs šo noteikumu 65. punktā minētajā rēķinā norādīto muitas maksājumu parādu rēķinā norādītajā termiņā ieskaita deponēto naudas līdzekļu uzskaites kontā.

69. Atbrīvojums no galvojuma, piemērojot muitas procedūru – tranzīts, ir spēkā vienu gadu no atļaujas izsniegšanas brīža. Ja persona ir saņēmusi atzītā uzņēmēja atļauju saskaņā ar regulu Nr. 952/2013, atbrīvojums ir spēkā divus gadus no atļaujas izsniegšanas brīža.

70. Valsts ieņēmumu dienests pieņem lēmumu apturēt vispārējā galvojuma atļauju, ja vispārējā galvojuma atļaujas turētājs neatbilst šo noteikumu 62. punktā minētajiem nosacījumiem.

71. Ja Valsts ieņēmumu dienests pieņem lēmumu apturēt vispārējā galvojuma atļauju, vispārējā galvojuma atļaujas turētājs ir atbildīgs par to muitas procedūru vai preču pagaidu glabāšanas pabeigšanu, kas uzsāktas pirms vispārējā galvojuma atļaujas apturēšanas.

72. Ja vispārējā galvojuma atļaujas turētājs lēmumā par vispārējā galvojuma atļaujas apturēšanu noteiktajā termiņā, kas noteikts saskaņā ar regulas Nr. 2015/2446 17. pantu, ir izpildījis šajā lēmumā noteiktās prasības, Valsts ieņēmumu dienests pieņem lēmumu atjaunot vispārējā galvojuma atļauju.

73. Valsts ieņēmumu dienests pieņem lēmumu atcelt vispārējā galvojuma atļauju, ja:

73.1. vispārējā galvojuma atļaujas turētājs lēmumā par vispārējā galvojuma atļaujas apturēšanu, nav izpildījis šajā lēmumā noteiktās prasības;

73.2. galvinieks saskaņā ar šo noteikumu 22.1. apakšpunktu ir paziņojis par galvinieka saistību atcelšanu;

73.3. saņemts vispārējā galvojuma atļaujas turētāja iesniegums par vispārējā galvojuma atļaujas atcelšanu.

74. Valsts ieņēmumu dienests pieņem lēmumu anulēt vispārējā galvojuma atļauju saskaņā ar regulas Nr. 952/2013 27. pantā noteiktajiem nosacījumiem.

75. Ja Valsts ieņēmumu dienests pieņēmis lēmumu apturēt, atjaunot, atcelt vai anulēt vispārējā galvojuma atļauju, Valsts ieņēmumu dienests divu darbadienu laikā no attiecīgā lēmuma pieņemšanas, rakstiski par to informē galvinieku.

76. Lai pieteiktu grozījumus vispārējā galvojuma atļaujā, šīs atļaujas turētājs Valsts ieņēmumu dienestā iesniedz vispārējā galvojuma iesniegumu par nepieciešamajām izmaiņām, ievērojot šo noteikumu 59. un 61. punktā noteiktās prasības. Valsts ieņēmumu dienests 15 dienu laikā pieņem lēmumu par grozījumu izdarīšanu vispārējā galvojuma atļaujā, izņemot gadījumus, ja grozījumi ir saistīti ar iesniegumu izskatīšanu un lēmumu pieņemšanu akcīzes nodokļa parāda summas samazināšanai saskaņā ar šo noteikumu 3.4. sadaļā noteikto.

**3.4. Akcīzes nodokļa parāda summas samazināšana, aprēķinot galvojuma atsauces summu**

**77.** Valsts ieņēmumu dienests var samazināt akcīzes nodokļa parāda summu, aprēķinot galvojuma atsauces summu:

77.1. 30 procentu apmērā, ja:

77.1.1. persona vismaz trīs gadus ir reģistrēta Valsts ieņēmumu dienesta ar pievienotās vērtības nodokli apliekamo personu reģistrā;

77.1.2. personai vismaz piecus gadus pēc kārtas ir bijusi atļauja muitas noliktavas darbībai vai pagaidu uzglabāšanas vietas darbībai, kuras darbība nav bijusi apturēta;

77.1.3. personas kopējais likviditātes koeficients nav mazāks par 1;

77.1.4. personas īstermiņa saistību īpatsvars nav lielāks par 0,5;

77.1.5. vispārējā galvojuma atļaujas saņemšanai iesniegtais vispārējais galvojums ir sniegts 100% apmērā no atsauces summas, kas paredzēta muitas noliktavas procedūras vai pagaidu uzglabāšanas nodrošināšanai, nav mazāka par 200 000 eiro.

77.2. 50 procentu apmērā, ja:

77.2.1. persona vismaz trīs gadus ir reģistrēta Valsts ieņēmumu dienesta ar pievienotās vērtības nodokli apliekamo personu reģistrā;

77.2.2. personai vismaz piecus gadus pēc kārtas ir bijusi atļauja muitas noliktavas darbībai vai pagaidu uzglabāšanas vietas darbībai, kuras darbība nav bijusi apturēta;

77.2.3. gada laikā pirms iesnieguma iesniegšanas par nodrošināmā akcīzes nodokļa parāda summas samazināšanu nav mainījies personas valdes sastāvs;

77.2.4. personas kopējais likviditātes koeficients nav mazāks par 1;

77.2.5. personas īstermiņa saistību īpatsvars nav lielāks par 0,5;

77.2.6. taksācijas periodā pirms uzņēmumu ienākuma nodokļa aprēķināšanas personai ir peļņa;

77.2.7. vispārējā galvojuma atļaujas saņemšanai iesniegtais vispārējais galvojums ir sniegts 100% apmērā no atsauces summas, kas paredzēta muitas noliktavas procedūras vai pagaidu uzglabāšanas nodrošināšanai, nav mazāka par 200 000 eiro.

77.3. 80 procentu apmērā, ja:

77.3.1. persona vismaz trīs gadus ir reģistrēta Valsts ieņēmumu dienesta ar pievienotās vērtības nodokli apliekamo personu reģistrā;

77.3.2. personai vismaz piecus gadus pēc kārtas ir bijusi atļauja muitas noliktavas darbībai vai pagaidu uzglabāšanas vietas darbībai, kuras darbība nav bijusi apturēta;

77.3.3. gada laikā pirms iesnieguma iesniegšanas par nodrošināmā akcīzes nodokļa parāda summas samazināšanu nav mainījies personas valdes un dalībnieku sastāvs;

77.3.4. personas kopējais likviditātes koeficients nav mazāks par 1;

77.3.5. personas īstermiņa saistību īpatsvars nav lielāks par 0,5;

77.3.6. taksācijas periodā pirms uzņēmumu ienākuma nodokļa aprēķināšanas personai ir peļņa;

77.3.7. personas darba ņēmēju mēneša vidējie darba ienākumi pirmajos trijos gada ceturkšņos pēdējo četru gada ceturkšņu periodā līdz iesnieguma iesniegšanai nav mazāki par darba ņēmēju vidējiem darba ienākumiem attiecīgajā tautsaimniecības nozarē (atbilstoši NACE 2.red. klasifikācijas divu zīmju līmenim) valstī minētajā periodā;

77.3.8. vispārējā galvojuma atļaujas saņemšanai iesniegtais vispārējais galvojums ir sniegts 100% apmērā no atsauces summas, kas paredzēta muitas noliktavas procedūras vai pagaidu uzglabāšanas nodrošināšanai, nav mazāka par 200 000 eiro.

78. Lai pieteiktu šo noteikumu 77. punktā minēto akcīzes nodokļa parāda summas samazināšanu, aprēķinot galvojuma atsauces summu, persona papildus vispārējā galvojuma iesniegumam iesniedz Valsts ieņēmumu dienestā iesniegumu galvojuma atsauces summā ietveramā akcīzes nodokļa parāda summas samazināšanai (turpmāk – parāda samazināšanas iesniegums). Parāda samazināšanas iesniegumam pievieno galvojuma atsauces summas aprēķinu, kas veikts saskaņā ar šo noteikumu 58. punktu un kurā atsevišķi identificēts akcīzes nodokļa parāda summas aprēķins. Ja nav iesniegts vienlaicīgi ar vispārējā galvojuma iesniegumu, tādu parāda samazināšanas iesniegumu, kas atbilst šī punkta nosacījumiem, var iesniegt vispārējā galvojuma atļaujas darbības laikā.

79. Valsts ieņēmumu dienests pieņem lēmumu par akcīzes nodokļa parāda summu samazināšanu ne vēlāk kā 60 dienu laikā pēc šo noteikumu 77. punktā minētā parāda samazināšanas iesnieguma saņemšanas.

80. Lēmuma par akcīzes nodokļa parāda summu samazināšanu derīguma termiņš atbilst šo noteikumu 77.1.5. 77.2.8. 77.3.8. apakšpunktā vispārējā galvojuma derīguma termiņam, bet nedrīkst pārsniegt vienu gadu.

81. Šo noteikumu 80. punktā minēto lēmumu Valsts ieņēmumu dienests nepārskata, lai noteiktu akcīzes nodokļa parāda summas samazināšanu citā apmērā, un nav tiesīgs šī lēmuma derīguma termiņā noteikt akcīzes nodokļa parāda summas samazināšanu citā apmērā nekā tas bija sākotnēji.

82. Lēmumu par akcīzes nodokļa parāda summu samazināšanu Valsts ieņēmumu dienests atceļ, ja vispārējā galvojuma atļaujas turētājs neatbilst šo noteikumu 77. punkta nosacījumiem. Atcelto lēmumu par akcīzes nodokļa parāda summu samazināšanu neatjauno.

83. Lai pieteiktu šo noteikumu 77. punktā minēto akcīzes nodokļa parāda summas samazināšanu, aprēķinot galvojuma atsauces summu, pēc lēmuma atcelšanas vai nākamajam laika periodam, persona no jauna izpilda šo noteikumu 77. punktā noteiktas prasības.

**3.5. Galvinieka saistību pārņemšana**

84. Šo noteikumu 19.1. apakšpunktā minētajiem galviniekiem ir tiesības pārņemt cita galvinieka saistības – vispārējais galvojums.

85. Ja cits galvinieks pārņem iepriekš saskaņā ar regulas Nr.2015/2447 151. panta 1. punktu apstiprinātās galvinieka saistības – vispārējais galvojums, vispārējā galvojuma atļaujas turētājs Valsts ieņēmumu dienestā iesniedz:

85.1. iesniegumu;

85.2. cita galvinieka izsniegto vispārējo galvojumu, kas sniegts saskaņā ar šo noteikumu 59.2. apakšpunkta nosacījumiem un atbilst visiem mērķiem, kā arī to atsauces summām kā paredzēts atbilstoši iepriekš apstiprinātām galvinieka saistībām;

85.3. tā galvinieka, kurš pārņem iepriekš apstiprinātās cita galvinieka saistības, apliecinājumu par galvinieka saistību pārņemšanu.

86. Lai apstiprinātu tās galvinieka saistības, kuras iepriekš apstiprinātā galvinieka vietā uzņemas cits galvinieks, Valsts ieņēmumu dienests:

86.1. pieņem lēmumu par galvinieka saistību pārņemšanu;

86.2. desmit darbdienu laikā no lēmuma, kas minēts šo noteikumu 86.1. apakšpunktā, pieņemšanas dienas paziņo iepriekšējam galviniekam par tā iepriekš sniegtā galvojuma atbrīvošanu.

**4. Galvojumu uzskaite**

87. Vispārējā galvojuma atļaujas turētājs reģistrē katru gadījumu, kad, izmantots galvojums muitas maksājumu parāda, kas var rasties, nodrošināšanai (izņemot, piemērojot muitas procedūru – tranzīts).

88. Vispārējā galvojuma atļaujas turētājs pēc Valsts ieņēmumu dienesta pieprasījuma sniedz visu informāciju par katru gadījumu, kad izmantots galvojums, kā arī par to, vai nodrošinātais muitas maksājumu parāds, kas radies, un muitas maksājumu parāds, kas var rasties, atbilst galvojuma apmēram.

89. Vispārējā galvojuma atļaujas turētājs informē Valsts ieņēmumu dienestu par vispārējā galvojuma vai atbrīvojuma no galvojuma apmēra atsauces summas sadalījuma maiņu starp muitas procedūrām vai pagaidu uzglabāšanu.

**5. Deponēto naudas līdzekļu uzskaites kontā avansā iemaksāto muitas maksājumu administrēšana**

90. Valsts ieņēmumu dienests piešķir personai avansa maksātāja statusu, pamatojoties uz personas iesniegumā par deponēto naudas līdzekļu uzskaites kontā iemaksāto avansa maksājumu izmantošanu muitas maksājumu parāda segšanai norādīto informāciju (tās personas vārds, uzvārds, personas kods un elektroniskā pasta adrese, kurai tiks piešķirtas lietotāja tiesības Valsts ieņēmumu dienesta elektroniskās datubāzes lietošanai).

91. Valsts ieņēmumu dienests pēc avansa maksājumu izmantošanas muitas deklarācijā aprēķinātā muitas maksājumu parāda segšanai, ieskaita valsts budžeta ieņēmumu kontos deponēto naudas līdzekļu uzskaites kontā iemaksāto avansa maksājumu.

92. Atzīstot par nederīgu muitas deklarāciju, avansa iemaksa, kura izmantota atzītajā par nederīgu muitas deklarācijā aprēķinātā muitas maksājumu parāda segšanai, turpmāk izmantojama kā avansa iemaksa nākamajās muitas deklarācijās aprēķinātā muitas maksājumu parāda segšanai.

93. Valsts ieņēmumu dienests 15 dienu laikā pēc personas iesnieguma par deponēto naudas līdzekļu uzskaites kontā uzkrātās iemaksas atmaksu vai novirzīšanu citu nodokļu maksājumu segšanai saņemšanas attiecīgi atmaksā personai deponēto naudas līdzekļu uzskaites kontā uzkrātās iemaksas, pārskaitot tās uz iesniegumā norādīto norēķinu kontu, vai novirza personas norādīto nodokļu maksājumu segšanai.

94. Valsts ieņēmumu dienests lēmumu par personas reģistrēšanu par avansa maksātāju, par uzkrātās iemaksas atmaksāšanu vai neatmaksāšanu un par uzkrātās iemaksas novirzīšanu vai nenovirzīšanu paziņo likumā “Par nodokļiem un nodevām” noteiktajā kārtībā.

**6. Noslēguma jautājumi**

95. Līdz 2016. gada 30. aprīlim izsniegtas un līdz šo noteikumu spēkā stāšanās dienai nepārreģistrētas vispārējā galvojuma atļaujas ir spēkā līdz tajos norādītā derīguma termiņa beigām, bet ne ilgāk kā līdz 2019. gada 1. maijam.

96. Līdz šo noteikumu spēkā stāšanās dienai iegūtais galvotāja statuss paliek spēkā. No šo noteikumu spēkā stāšanās dienas attiecībā uz galvotāja statusu tiek piemēroti šie noteikumi.

97. Šo noteikumu 12., 13., 14. (izņemot 14.3. apakšpunktu), 15. punkts (izņemot 15.4. apakšpunktu) stājas spēkā 2018. gada 4. jūnijā.

98. Šo noteikumu 26. un 28. punktā noteiktais termiņš par muitas maksājumu parādu paziņošanu nav attiecināms uz tām prasībām samaksāt muitas maksājumu parādu, kuras Valsts ieņēmumu dienests nosūta galviniekiem līdz 2018. gada 30. septembrim.

99. Šo noteikumu 53. punkts ir piemērojams līdz muitas atļauju pārreģistrēšanai saskaņā ar regulas Nr. 2015/2446 250. un 251. pantā un regulas Nr. 2015/2447 345. pantā noteikto (t.i., līdz 2019. gada 1. maijam):

99.1. piemērojot muitas procedūras, kuru piemērošanai ir jāsaņem atļauja saskaņā ar regulas Nr. 952/2013 211. pantu;

99.2. piemērojot pagaidu uzglabāšanu, kuru piemērošanai ir jāsaņem atļauja saskaņā ar regulas Nr. 952/2013 148. pantu.

100. Šo noteikumu 76. punkts ir piemērojams attiecībā uz vispārējā galvojuma atļaujām, kuru pieteikšanai vispārējā galvojuma iesniegumi ir iesniegti pēc 2017. gada 2. oktobra un kuras ir reģistrētas Muitas lēmumu sistēmā.

101. Lai pieteiktu grozījumus tādā vispārējā galvojuma atļaujā, kurā tika izsniegta pirms 2017. gada 2. oktobra, šīs atļaujas turētājs iesniedz Valsts ieņēmumu dienestam iesniegumu, kurā norāda ziņas par nepieciešamajām izmaiņām un kuram pievieno:

101.1. ja grozījumu izdarīšanai nepieciešams, galvojuma atsauces summas aprēķinu atbilstoši regulas Nr. 2015/2447 155. panta 4. punkta nosacījumiem;

101.2. ja grozījumu izdarīšanai nepieciešams, vispārējo galvojumu.

102. Valsts ieņēmumu dienests pieņem lēmumu par grozījumu izdarīšanu vispārējā galvojuma atļaujā, kas pieteikti saskaņā ar šo noteikumu Noslēgumu jautājumu 101. punktu.

103. Visi vispārējā galvojuma iesniegumi, kas iesniegti pirms 2017. gada 2. oktobra, bet kuru izskatīšana nav pabeigta un lēmums nav pieņemts līdz šo noteiktumu spēkā stāšanās dienai, Muitas lēmumu sistēmā nav jāreģistrē.

104. Tādas vispārējā galvojuma atļaujas, kuras izsniegtas pirms šo noteikumu spēkā stāšanās dienai vai saskaņā ar šo noteikumu Noslēgumu jautājumu 103. punktu un to derīguma termiņš beidzās pēc 2019. gada 1. maija vai ja tās ir beztermiņa, Valsts ieņēmumu dienests līdz 2019. gada 1. maijam reģistrē Muitas lēmumu sistēmā. Šajā punktā minēto vispārējā galvojuma atļauju turētāji pēc Valsts ieņēmumu dienesta pieprasījuma sniedz reģistrēšanai Muitas lēmumu sistēmā nepieciešamās ziņas.

105. Šo noteikumu 3.5. nodaļa “Galvinieka saistību pārņemšana” attiecībā uz vispārējiem galvojumiem, kurus var izmantot vairāk nekā vienā Eiropas Savienības dalībvalstī, stājās spēkā saskaņā ar regulas Nr. 2015/2447 147. panta otro daļu.

Ministru prezidents Māris Kučinskis

Finanšu ministre Dana Reizniece-Ozola